text: Hun-storken tilbage i Smedager
  03 maj 2013 kl. 14.31
  Folk i Smedager troede, at hun-storken Annika var forsvundet for ikke at vende tilbage. Men fredag landede hun på byens storkerede, hvorefter storkeparret gik i gang med at formere sig.
  ?Vi har ingen anelse om, hvor hun-storken har været, men siden efterlysningen af storken, har vi her på Storkene.dk fået rigtig mange henvendelser om folk der har set storke? siger Jess Frederiksen, formand for Storkene.dk.
  
  To ynglende par
  Han har især hæftet sig ved en oplysning om, at en stork blev set ved Rødding godt 60 km nordvest fra Smedager. Den var ikke bange for mennesker, og den var ikke ringmærket. Beskrivelsen passede til hun-storken fra Smedager.
  Nu er den tilbage, og der er udsigt til mindst to danske ynglende storkepar igen i år. I Gundsølille på Sjælland er der allerede unger i reden.
  